I omegnen af 100.000 catalanere gjorde kampen til et mareridt for Michael Laudrup, der ikke fik sat mange fødder rigtigt i 1-0-nederlaget, og særligt ét banner på stadion var skrap kost.

”Martín, Petrovic, Juanito: Laudrup, du er den næste!” lød teksten med henvisning til tre tidligere Real Madrid-folk, der alle var omkommet i trafikulykker.

FC Barcelona-fansene ønskede det værste for deres tidligere yndling, der nu var godt på vej til at gøre ærkefjenden til spanske mestre efter fire mesterskaber i træk med Barca.

- Det var skrækkeligt. Også fordi, jeg mener, jeg altid har opført mig pænt overfor Barcelona. Især i det her år, hvor jeg har haft mulighed for at sætte fokus på mig selv ved at tale om Madrids bedrifter eller snakke lidt skidt om Barcelona med det år, de har haft. Det har jeg ikke gjort, fordi jeg mener, respekt er en af de vigtigste ting her i livet. Derfor var det en utrolig skuffelse, forklarede Michael Laudrup til DR Sporten i 1995 om kampen på Camp Nou.

Læs også : Barcelona går alligevel på talentjagt i Danmark

- Jeg er stadig dybt skuffet og vil nok være det i lang tid. Barca er noget specielt. Det er mere end en klub. Havde jeg spillet for hvilken som helst anden klub i verden, så havde der nok været 100.000, som havde rejst sig op og klappet af mig. Problemet er bare, at det var lige præcis den eneste klub i hele verden, som jeg ikke måtte vælge, jeg har valgt, lød det fra Laudrup dengang.